[Foto’s]: SA’ners jubel oor riviere wat weer vloei‘n Foto van die reën in Loxton. Foto: Deon Kotze Foto’s van die broodnodige reën wat oor die hele Suid-Afrika geval het, het baie positiewe reaksie op sosiale media uitgelok. Ons het ons lesers gevra om foto’s te deel ná reënbuie in hulle onderskeie omgewings. Die Smithfield Facebook-groep het onlangs foto’s geplaas van die Caledonrivier in Lesotho wat vir die eerste keer sedert die droogte weer vloei. Johann Greeff, ŉ lid van die Facebook-groep, het ook twee foto’s gedeel van dieselfde omgewing wat die drastiese verskil toon wat tien dae se goeie reën kan beteken. Die Loxtonrivier in die Noord-Kaap vloei ook weer vir die eerste keer sedert 2011. “Ná die maande lange versengende hitte en droogte het die dorp sedert gister 70 mm reën ontvang,” het Deon Kotze op Facebook geskryf. Slegs drie dae later het die reënval verdubbel. “Aangrypend. Ná 153 mm reën loop die Loxtondam oor. Dit is ongewoon.” Volgens Pieter du Preez van Fern Grove in KwaZulu-Natal het dié omgewing ongeveer 90 mm reën gehad. “Fern Grove is geseën met 90 mm reën gisteraand. God is goed en getrou, Hy alleen is waardig om aanbid te word. Loof en prys sy heilige naam!” het hy op Facebook geskryf. Du Preez staan kniediep in die water langs die pad.